Vier dood ná twee vragmotors botsDie vragmotors het aan die brand geslaan (Foto: Verskaf) Vier mense is dood toe twee vragmotors vroeg Woensdagoggend op die N1 tussen Beaufort-Wes en Drie Susters in die Wes-Kaap reg van voor gebots en aan die brand geraak het. Jandré Bakker, woordvoerder van die provinsiale departement van vervoer en openbare werke, sê die trompop botsing het kort na middernag plaasgevind. Dit is nog nie duidelik wat die ongeluk veroorsaak het nie. Dié gedeelte van die N1 was teen 06:00 vanoggend steeds vir motoriste gesluit terwyl die ongelukstoneel opgeruim is. Een baan is tans vir motoriste oopgestel, maar Bakker het gewaarsku dat daar steeds vertragings is. “Motoriste kan verkieslik die R61 deur Aberdeen en Graaff-Reinet as alternatiewe roete gebruik, waarna hulle die R63 kan neem om weer op die N1 te klim,” sê Bakker. Die vragmotors in vlamme gehul (Foto: Verskaf)